**EBAZPENA, 2019KO MARTXOAREN 26KOA, PORTU ETA ITSAS GAIETAKO ZUZENDARIARENA, ITSAS GARRAIOKO DEKRETU PROIEKTUA OSATZEARI BURUZKO AURRETIKO KONTSULTA EGITEKO.**

 Euskal Autonomia Erkidegoko Portuen eta Itsas Garraioaren ekainaren 28ko 2/2018 Legearen bidez, itsas garraioko enpresen erregistroa sortu da, eta derrigorrezkoa da itsas garraioko zerbitzuak eskaintzen dituzten enpresak bertan inskribatzea. Alabaina, erregistroaren antolamendua, edukia eta funtzionamendu-araubidea, eta inskripzio-betekizunak eta -ondoreak lege horren beraren arau-garapenaren bitartez arautuko dira. Eta hori da, hain zuzen, izapidetu nahi den xedapen orokorraren helburuetatik bat: 2/2018 Legea garatzea, erregistro horri buruzko alderdietan.

 2/2018 Legearen xedapena garatzearekin batera, lehentasunezkoa da, orobat, EAEko itsas garraioaren beste alderdi batzuk arautzea. Alderdiok enpresa operadoreen erregistroa sortzeko manuan bertan aipatzen dira; esaterako, itsas garraioko zerbitzu-prestazio askea ezartzea, portu-azpiegituren erabilera zehaztea, kontsumitzaileen eta erabiltzaileen eskubideak errespetatzea eta itsas segurtasunean eta natura-ingurunearen babesean indarrean dagoen araudia betetzea. Gainera, arloa zabal arautzeko, araudiak barnean hartu behar lituzke, halaber, EAEko itsas garraioko jardueren ikuskaritza eta kontrola.

Horrenbestez, Ekonomiaren Garapen eta Azpiegitura Sailak dekretu-proiektu bat egin eta onartu asmo du, haren bidez arautu daitezen bai EAEko itsas garraioa, bai EAEko portuen eta itsas garraioaren ekainaren 28ko 2/2018 Legeak eratutako itsas garraioko enpresa operadoreen erregistroko inskripzio-araubidea.

Administrazio Publikoen Administrazio Prozedura Erkideari buruzko urriaren 1eko 39/2015 Legeak 133.1. artikuluan ezartzen duenez, xedapen arauemaile baten proiektua egin aurretik kontsulta publikoa egin behar da. Kontsulta horretan, etorkizuneko arauak uki ditzakeen pertsona eta erakunde esanguratsuenen iritzia bilduko da.

Kontsultak aipamen egin behar die alderdi hauei.

1. *Ekimenarekin konpondu nahi diren arazoak.*
2. *Berau onartzearen beharra eta egokitasuna.*
3. *Arauaren helburuak.*
4. *Egon daitezkeen beste konponbide arautzaileak eta arautzaileez bestekoak.*

Gobernu Kontseiluaren 2017ko abenduaren 12ko Erabakiaren bidez onartu ziren xedapen orokorrak egiteko prozedurari dagozkion jarraibideak. Besteak beste, aurretiazko kontsulta-izapidea egiteko jarraibideak; xedapen orokorra sustatzen duen organoak egin ahal izango du aipatu izapidea, iragarki bat argitara emanez Euskal Autonomia Erkidegoko administrazio orokorraren egoitza elektronikoko iragarki-taulan. Halaber, informazio bera ikusgarri jarriko du Legegunean, gardentasun-legeditik eratorritako publikotasun aktiboko betekizunei loturiko ondoreetarako.

Laburbilduz, kontsulta publikoko izapide hau:

* Etorkizuneko arauketa hipotetiko horrek ukitzen dituen edo arau berria onartzeari buruz iritzia eman nahi duten erakunde publiko eta pertsona fisiko zein organizazio, entitate eta elkarte guztiei irekita dago.
* Kontsulta Euskal Autonomia Erkidegoko Administrazio Orokorraren web-atarian argitaratuko da.
* Hogei egun balioduneko epea irekiko da eragindako erakundeek, herritarrek eta haien entitateek ondoren jasotzen diren gaiei buruz egoki deritzen iradokizun edo ohar guztiak egin ditzaten Eusko Jaurlaritzaren Erregistroan, bide elektronikotik edo paperean (edo aplikatu beharreko legediak horretarako ezarritako bideetatik):

Ekonomiaren Garapen eta Azpiegitura Sailaren egitura organikoa eta funtzionala ezartzen dituen apirilaren 11ko 74/2017 Dekretuak esleitzen dizkidan eskumenekin bat eginez, honako hau

**EBAZTEN DUT**

**Lehenengoa.-** EAEko itsas garraioari buruzko dekretu-proiektua egin aurretik, jendaurrean jartzeko izapidea gauzatzea, agindu honen eranskinean jasota dauden zehaztapenekin bat.

**Bigarrena.-** Arauak ustez eragindako herritarrek eta erakundeek aginduaren eranskinean jaso diren alderdiei buruzko iritzia helaraz dezakete hogei egun balioduneko epean, Euskal Autonomia Erkidegoko Administrazio Orokorraren web-atarian argitaratzen den egunaren hurrengotik zenbatzen hasita

Vitoria-Gasteiz, 2019ko martxoaren 26

**PORTU ETA ITSAS GAIETAKO ZUZENDARIA**

Aitor Etxebarria Atutxa

**ERANSKINA/ ANEXO**

**KONTSULTA PUBLIKOA, EUSKO JAURLARITZAREN EAEKO ITSAS GARRAIOARI BURUZKO DEKRETU-PROIEKTUA OSATZEKO PROZESUARI BURUZ.**

**I.- Arau-esparrua**

Izapidetuko den xedapena Euskal Autonomia Erkidegoaren esku dagoen itsas garraioaren gaineko eskumen esklusiboari lotuta dago. Egiazki, EAEko Autonomia Estatutuaren 10.32 artikuluaren arabera, Euskal Autonomia Erkidegoari dagokio portuen eta itsas garraioaren gaineko eskumen esklusiboa. Ondoren, 900/2011 Errege Dekretuak, ekainaren 24koak, itsas garraioko jarduerari lotutako zeregin eta zerbitzuetatik, Euskal Autonomia Erkidegoaren esku utzi ditu aplikagarri den antolamendu juridikoaren arabera Euskal Autonomia Erkidegoaren eskumenekoak direnak eta, orobat, Autonomia Erkidegoko portu edo puntuen artean egiten den garraio-jarduera, beste lurralde batzuetako portu edo puntuekin loturarik ez badu.

 Eskumen esklusibo diren horiek gauzatuta, EAEko Portuen eta Itsas garraioaren ekainaren 28ko 2/2018 Legea onartu zuen Eusko Legebiltzarrak. Lege horren V. kapituluaitsas garraioko operadoreen erregistroari buruzkoa da, eta erregistroa sortu eta bertan inskribatzeko beharra arautzen du manu bakar batean –59. artikulua–.

Itsas garraioko eskumenak baliatzeko, Europar Batasuneko araudiaren barnean jardun behar da beti. Hori horrela, Kontseiluaren 1992ko abenduaren 7ko 3577/1992 Erregelamendua ekarri behar da gogora; itsas garraioko zerbitzu-prestazio askearen printzipioa aplikatuko da estatu kideen artean. Halaber, kontuan hartzekoa da [Europako Parlamentuaren eta Kontseiluaren 2010eko azaroaren 24ko 1177/2010 (EB) Erregelamendua, itsas bidaiarien eskubideena, 2006/2004 (EE) Erregelamendua aldatzekoa.](https://www.iberley.es/legislacion/reglamento-ue-n-1177-2010-parlamento-europeo-consejo-24-noviembre-2010-sobre-derechos-pasajeros-viajan-mar-vias-navegables-modifica-reglamento-ce-n-2006-2004-texto-pertinente-efectos-eee-8382407)

 Era berean, kontuan hartu behar da urriaren 1eko 39/2015 Legea, Administrazio Publikoen Administrazio Prozedura Erkidearena, itsas garraioko jarduketei ekin eta arautu erregistroan inskribatzeko eskakizuna egin aurretiko aitorpen-prozedura lege horren mende dagoelako.

**II. Kontsulta publikoko izapidea**

APAPELen 133.1. artikuluak beste fase bat txertatu du administrazio publikoek xedapen orokorrak osatzeko prozesuan, eta, horren arabera, xedapen orokorraren proiektua osatu aurretik, administrazio eskudunak kontsulta publikoa egin beharko du etorkizuneko arauak uki ditzakeen pertsonen eta erakundeen iritzia jasotzeko.

2017ko abenduaren 12ko Akordioaren arabera, kontsultak honako alderdi hauek aipatu behar ditu:

1. *Ekimenarekin konpondu nahi diren arazoak.*
2. *Berau onartzearen beharra eta egokitasuna.*
3. *Arauaren helburuak.*
4. *Egon daitezkeen beste konponbide arautzaileak eta arautzaileez bestekoak.*

133. artikuluaren 4. atalak zenbait kasu jasotzen ditu, administrazioak aurretiazko kontsulta publikoa ez egiteko aukera ematen dutenak:

*Artikulu honetan aurreikusitako kontsultaren, entzunaldiaren eta informazio publikoaren izapideak egin gabe utz daitezke Estatuaren Administrazio Orokorraren, administrazio autonomikoaren, toki-administrazioaren edo haien mendeko edo haiei lotutako antolakundeen aurrekontuei edo antolaketari buruzko arauetan, edo hala justifikatzen duten interes publikoko arrazoi astunak daudenean.*

*Arau-proposamenak jarduera ekonomikoan eragin nabarmenik ez daukanean, xede dituen hartzaileei betebehar handirik ezartzen ez dienean edo gai baten alderdi partzialak arautzen dituenean, egin gabe utz daiteke artikulu honen lehenengo zenbakian araututako kontsulta publikoa. Administrazio batek legegintza-ekimena edo erregelamenduak egiteko ahala baliatzea erregulatzen duen araudiak aurreikusten badu prozedura horiek presaz izapidetu behar direla, horregatik izapidea kenduz gero hartan dioenari jarraituko zaio.*

Irizten zaio ez dela izapide hau ez betetzeko kasuetako bat ere jazotzen. Antolakunde-araua ez izateaz gain, ez dago onartu beharreko araudiaren aurretiko kontsulta ez egiteko interes orokorreko arrazoirik. Ostera, interesekoa da gaian interesa duen edozein pertsonaren iritzia edukitzea.

Horrenbestez, egokia da Euskadiko Autonomia Erkidegoaren Administrazio Orokorraren web-atariaren bidez kontsulta publiko hau egitea, gaiari buruz lehenbizi eztabaida publiko bat pizteko, iritziak erkatzeko eta eragindako erakundeek eta instituzioek zein herritarrek egoki deritzen iradokizunak bidaltzeko, ekarpen horiek guztiak bere garaian egingo den xedapen arauemailearen proiektuan txerta daitezkeen ala ez aztertze aldera.

Edonola ere, Ekonomiaren Garapen eta Azpiegitura Sailak, Elikagaien Kalitate eta Industriako Zuzendaritzaren bitartez, izapidearen txosten-memoria idatziko du, eta, bertan, herritarrek edo haien erakundeek egindako iradokizunak edo proposamenak onartzeko ala ukatzeko arrazoiak edo zioak azalduko dira.

**III.- Kontsulta publikoko izapidearen argibideak**

**1.- Ekimen arauemaile honekin konpondu nahi diren arazoak**

Ekonomiaren Garapen eta Azpiegitura Sailak dekretu-proiektu bat sustatu asmo du, ekainaren 28ko 2/2018 Legean jasotako lege-garapena gauzatzea xede duen mandatua betetzeko. Itsas garraioko enpresa operadoreen erregistroari buruzko araudia zehazteaz gain, garraio-operadore eta -erabiltzaileen segurtasun juridikoa areagotzeko zenbait alderdi arautuko dira.

**2.- Berau onartzearen beharra eta egokitasuna**

 Aurreko atalean azaldutakoaren harira, argi eta garbi ondoriozta daiteke sustatu nahi den proiektua beharrezkoa eta aproposa dela, lege ororen garapen beharrezkoa gauzatzea dakarrelako.

 Horrez gain, itsas garraioko operadoreen erregistroari buruzko araudia onartzeak berme gehiago emango dizkie jarduketa horretako enpresa operadoreei. Baiki, zerbitzu-prestazioaren araubidea eta erregistroa inskribatzeko prozedura modu adierazian barne hartuta, itsas garraioko enpresa operadoreen eta administrazio eskudunaren arteko harremanetan handiagoak dira segurtasuna eta gardentasuna, baita garraio-zerbitzuen operadoreen eta erabiltzaileen artekoetan ere.

**3.- Osatzekoa den proiektu arauemailearen helburuak**

Berehalako helburua da EAEko administrazioaren eskumeneko arlo den horren lege-garapena eta araudia gauzatzea.

 Alderdi praktikoan, EAEko mugen barneko itsas garraioko jarduketen gaineko segurtasuna eta kontrola handitu nahi dira.

**4.- Egon daitezkeen beste konponbide arautzaileak eta arautzaileez bestekoak**

Itsas garraioko operadoreen erregistroaren lege-garapenari dagokionez, jarduketa-marjina hutsaren hurrengoa da ia, erregistroaren antolamendua, edukia eta funtzionamendu-araubidea garatu behar direlako, hala nola inskripzio-betekizunak eta -ondoreak, ekainaren 28ko 2/2018 Legearen 59. artikuluan jasotakoarekin bat.

Itsas garraioaren motak, aurretiazko jakinarazpen-araubidea eta itsas garraioko jarduketen ikuskaritza zein kontrola arautzea aukerakoa da; hori bai, aipatu 59. artikuluan jada aipatzen diren alderdiak izanda ere, arau berean araututa, arau hori bera koherenteagoa izango da.

Nolanahi ere, kontsultaren helburua da pertsonek proposatu nahi dituzten arauketa-aukerak publikoki eztabaidatzea.